Papersnake/gushiwen huggingface dataset:
青玉案（木樨）
王质（宋代）

中央自有仙风度。散入千林去。万点秋芳洒飞露。舜裳赭色，尧眉黄彩，化作花无数。

层层翠葆鸾旗舞。吹下天香遍瑶宇。万岁千秋奉明主。柱华月苑，蕊珠宝殿，长听黄金缕。
哭张融
耿湋（唐代）

早岁能文客，中年与世违。有家孀妇少，无子吊人稀。

繐帐尘空暗，铭旌雨不飞。依然旧乡路，寂寞几回归。
次韵闻复湖上秋日六言 其九
释道潜（宋代）

凉月娟娟清媚，舒光巧入帘栊。万籁声同比竹，细窥一一空中。
洛下闲居夜晴观雪寄四远诸兄弟
窦牟（唐代）

雪月相辉云四开，终风助冻不扬埃。万重琼树宫中接，

一直银河天上来。荆楚岁时知染翰，湘吴醇酎忆衔杯。

强题缣素无颜色，鸿雁南飞早晚回。
杂兴
陆游（宋代）

孤梦初回揭短篷，桥边晓日已曈曨。
太平气象君知否，尽在丰年笑语中。
书喜
陆游（宋代）

十月东吴草未枯，村村耕牧可成图。
岁收俭薄虽中熟，民得蠲除已小苏。
家塾竞延师教子，里门罕见吏徵租。
老昏不记唐年事，试问元和有此无？
古风
陆游（宋代）

功名如博戏，大叫或作卢。
文辞组绣耳，初不系贤愚。
负恃已可笑，憎嫉真区区。
平生学金丹，我岂斯人徒？啸歌醉自和，颜鬓老不枯。
却後五百年，烟雨钓镜湖。
秋怀四首
陈师道（宋代）

山断开平野，河回杀急流。
登临须向夕，风雨更宜秋。
急急後飞雁，翩翩不下鸥。
晚舟犹小待，暮雀已深投。
江上寄广汉屯田丈
彭汝砺（宋代）

白首扁舟西复东，沧江时对百花丛。山光缥缈云霄外，水气溟濛烟霭中。

似酒鹅儿随暮雨，于飞燕子语春风。一杯欲饮终无绪，想望邻家鹤发翁。
如梦令 五月十五夜
钟青（清代）

皓月柳梢堪恋。风散榴花片片。总是一情痴，可惜流光如电。

倚遍。倚遍。花影遮人半面。
西江月
丘崈（宋代）

明日又还重九，黄昏小雨疏风。菊英萸糁一尊同。付与今宵好菊。

寒意梧桐叶上，客愁画角声中。小楼何日却从容。千里此情应共。
鹅湖寺和陆子寿
朱熹（宋代）

德义风流夙所钦，别离三载更关心。
偶扶藜杖出寒谷，又枉篮舆度远岑。
旧学商量加邃密，新知培养转深沉。
却愁说到无言处，不信人间有古今。
即事
范缵（清代）

雨后鸦声撼寒树，荧荧渔火随潮去。山前烟雾一时昏，隔溪人问停船处。
竹溪直院盛称起予草堂诗之善暇日览之多有可
刘克庄（宋代）

静院闭花时，沉沉昼漏移。
偶然声出户，应是客围棋。
夜寂推枰响，机深落子迟。
恼禅天女去，入定老僧知。
鹄至难传艺，莺啼许借枝。
须臾分局势，何待烂柯为。
读郭文举传
释文珦（宋代）

众人务苟合，达士羞雷同。
不可相为谋，真成马牛风。
我爱郭文举，乾坤一冥鸿。
句 其三
洪刍（宋代）

关山不隔还乡梦，风月犹随过海身。
江南曲四首·其四
储光羲（唐代）

隔江看树色，沿月听歌声。
不是长干住，那从此路行。
铜瓶歌为赵广文生日
萧立之（宋代）

平生爱此双瓶古，千里携持走尘土。滑如女肤色马肝，间著花枝相媚妩。

鄞江博士诸王孙，无毡坐客今三年。群仙招手唤归去，紫薇怨杀春风前。

华堂此日春风酒，顾我羁穷无一有。发囊得此双铜瓶，啄诗包裹为君寿。

瓶之体兮正而不阿，瓶之质兮朴而无华。虚中不足称储粟，汲冷涧水供煎茶。

此君清苦于君似，拟人以伦正如此。相看一笑姑置之，金石结交从此始。
采薇
汪广洋（明代）

采薇采薇，山高路危。采之盈掬，聊以充饥。薄暮无人，踽踽独归。

其归伊何，路远莫致。焉得羽翰，乘风而去。念我母氏，怀我兄弟。

日月遄迈，其如忧悴。翩彼晨风，集于丛木。载飞载鸣，载生载育。

人故不能，而罹茕独。用作是歌，以写心曲。
北苑怀归
张凤翼（明代）

帝里春深淑气迟，天街无路踏香泥。
逢人客坐三分话，到处官衙一局棋。
叔夜不堪徒自遣，马卿多病欲何之。
归时若遇高阳侣，有酒如渑醉肯辞。
挽建宁林知丞
陈宓（宋代）

阙下家声世所宗，九侯珪组叠仍重。
清风直节千寻耸，洪度澄仍万顷容。
教子辛勤方折桂，为官清退谩哦松。
活人未遂平生志，挥涕俄惊四尺封。
丛桂轩四首·口黄
赵崇璡（宋代）

半轩秋雨染鹅黄，望里还疑分外香。
月到树傍生净想，云开花外拥仙装。
披襟笑赏和衣馥，携手高攀满袖芳。
信道男儿输宿愿，一枝早占广寒香。
己未新岁
陆游（宋代）

饯岁愁虽剧，迎年喜亦深。
桃符带草写，椒酒过花斟。
车马久无迹，儿孙聊慰心。
更欣春意早，处处有鸣禽。
挂金索·我爱闲居
佚名（宋代）

我爱闲居，心境常皎洁。境灭情忘，自然无分别。云散长空，露出清霄月。此个家风，有口难分说。
菩萨蛮（七夕）
陈师道（宋代）

行云过尽星河烂。炉烟未断蛛丝满。想得两眉颦。停针忆远人。

河桥知有路。不解留郎住。天上隔年期。人间长别离。
送禅雅归姑苏
郑獬（宋代）

秋风江上白云飞，江气飘萧欲洒衣。
正是荷花满吴国，诗人灵彻故山归。
巫山峡
皇甫冉（唐代）

巫峡见巴东，迢迢出半空。
云藏神女馆，雨到楚王宫。
朝暮泉声落，寒暄树色同。
清猿不可听，偏在九秋中。
蝶恋花
黄裳（宋代）

千二百回圆未半。人世悲欢，此景长相伴。行到身边琼步款。金船载酒银河畔。谁为别来音信断。那更蟾光，一点窥孤馆。静送忘言愁一段。会须莫放笙歌散。
遣病
颜氏（清代）

梦回芍药香相续，暖风吹雨梅子熟。阶下石榴驻晚霞，绕池竹映湘帘绿。

家贫无力种茯苓，病久应知疏骨肉。草堂泥新绝纤尘，道书携就窗中读。
和皇甫先生题唯庵
曹勋（宋代）

十载重来春晚时，群峰献秀晓风微。
清谈更读神仙句，一炷氲香忘却归。
草堂即事
杜甫（唐代）

荒村建子月，独树老夫家。雾里江船渡，风前径竹斜。

寒鱼依密藻，宿鹭起圆沙。蜀酒禁愁得，无钱何处赊。
用田倅韵答孙勉教授二首 其二
陆佃（宋代）

造化从他密密移，聪明非复似前时。暂披金甲为儒将，曾燕珠宫对玉卮。

一日看回花恨疾，三年生就叶嫌迟。慇勤为访春消息，赖有羹梅探得知。
书志
陆游（宋代）

饮水萧然卧曲肱，桑村麦野醉腾腾。
老身长子知无憾，泛宅浮家苦未能。
南亩服劳胜乞食，腐儒垂死耻依僧。
柴荆常闭斜阳里，剥啄虽闻亦嬾应。
槟榔粕
赵钟麒（宋代）

骚客嚼馀无蜡味，美人吐弃有香脂。残红落地花同溷，灰劫消磨败叶时。
送客之潞府
韩翃（唐代）

官柳青青匹马嘶，回风暮雨入铜鞮.佳期别在春山里，应是人参五叶齐。
苏知县能染时赋役频繁负郭之田十卖八九民力已尽催科不休诗中言及之俾知民间艰难云 其三
叶颙（元代）

山翁自愧坐无毡，赋役相承断复连。前载已捐南畈土，去春仍旧北山田。

差科正恐无虚日，货鬻深忧有尽年。幸有读书窗下月，夜深依旧十分圆。
杂书五首
方回（元代）

一毫不敢昧苍天，生世明年七十年。
自恨肉身无报答，日常饱饭夜安眠。
次宫教六斋庆成韵 其二
徐鹿卿（宋代）

邪倾枝柱费三年，革故图新有待然。凌雨千间骈紫佩，濂溪一派宝青毡。

韶鸣已觉俱忘味，鼎养何妨更击鲜。师帅作成真有道，诜诜弟子信皆贤。
题许宣平庵壁（见《诗话类编》）
李白（唐代）

我吟传舍咏，来访真人居。烟岭迷高迹，云林隔太虚。

窥庭但萧瑟，倚杖空踌躇。应化辽天鹤，归当千岁馀。
乙丑腊月
朱槔（宋代）

自数今年腊，天饶半月春。
酒船欺白首，桃靥笑青唇。
避地疏同队，逢人试问津。
伤心穿豺虎，未肯尽奔秦。
赠献纳使
杜甫（唐代）

献纳司存雨露边，地分清切任才贤。舍人退食收封事，宫女开函近御筵。

晓漏追飞青琐闼，晴窗点检白云篇。扬雄更有河东赋，唯待吹嘘送上天。
春日怀詹梁
苏泂（宋代）

陈雷箭去不遗镞，后世人情手翻覆。
我生二十少知己，更觉恩翻生骨肉。
尘沙踪迹窘吴越，波浪奔驰走巴蜀。
痴年自长习艺能，如兔之角碍人目。
相公清德照宇宙，万物引领望钧轴。
平生出言谨许可，爱我重我过推毂。
前回识得白石生，闻韶尽美一夔足。
此公所向泯泾渭，于我底里罄心腹。
晨星在天萍在水，人生失意多戮辱。
东归穷巷口挂壁，岂无他人不如叔。
迩来詹梁亦好事，颇复顾我青眼独。
吟诗造妙五七言，丑媚寒松倚新竹。
时时敲门小童至，辍书倚火再三读。
亦思赓和礼所尚，疲驽鞭扑随骥{左马右录}。
岁寒相见愿始终，且莫嗔怪屡更仆。
吾侪岂图偏党异，俗子空猜往还熟，
青春飞盖城西园，画鷁低飞镜湖曲。
杯行到手勿浪忧，世界坚牢等朝烛。
詹梁长驱行秣驾，贱子终其老茅屋。
他年官达请掉头，莫笑渠侬甘碌碌。
送张信道
黄裳（宋代）

气欲和柔性欲圆，一飞人看后三年。心胜山静君归去，先自南华入性天。
过汧河
张方平（宋代）

岐南一舍过长汧，路近陈仓始入山。三十三程桥栈外，平川始下鹿头关。
邦相卧病金华寄讯二绝时余亦伏枕山庄 其二
胡应麟（明代）

挟策归来似转蓬，卧弹长铗送飞鸿。金华旧是寻仙地，可道双旌驻葛洪。
杂曲歌辞 其三
施肩吾（唐代）

红颜感暮花，白日同流水。思君如孤灯，一夜一心死。
西河 西氿落晖
黄锡朋（清代）

烟著水。渔人罨画堪记。群鸥出没写天机，蒹葭遍地。

樵歌几处傍山城，扁舟摇漾空际。

枫叶岸，红方炽。夕阳斜照墟市。难追往迹叹沧桑，荒凉如是。

晚来风送笛声秋，怅然怀古深矣。

朱楼画阁昨日事。忆繁华、徒结愁思。恰似金轮西逝。

待朝来，重见扶桑东起。大抵兴亡皆如此。
杂兴六首
陆游（宋代）

秦汉区区了目前，周家风化遂无传。
君看八百年基业，尽在东山七月篇。
感寓 其三
刘弇（宋代）

日月跳双丸，阴阳驰四驺。海水复清浅，万古信悠悠。

咄哉世俗子，真如貉一丘。三楚冠剑尽，空看逝波流。

悲来俯长剑，沾臆泪不收。何事马蹄间，非夫良足羞。

终恐邓禹笑，三十未封侯。
兰若杂言 其一
释净端（宋代）

吴山古寺寒松直，老鹤巢居最上头。惟爱月明中夜后，一声清唳满山愁。
醉翁行赠黎师醇
郑侠（宋代）

金峰醉翁七十九，行步龙锺面黧垢。
惟有满腹奇文章，日月争新无老丑。
颊舌锵洋言不苟，咳唾成珠须信有。
两眼如星照耀人，见客偏明俨如旧。
问翁壮年爱棋酒，尔日还如昔时否。
曰予不战犹好看，日饮常能倾一斗。
因持棋酒前就翁，明日壶浆复予就。
朱君贫苦亦好奇，接续携持穷清书。
城中遑遑竞趋走，觌面草草忘亲友。
几人尊俎暂从容，笑傲松篁弄花柳。
宁知北郭予三人，继日相从辰到酉。
庞眉皓发常温然，相见妙龄眉目秀。
惜哉才高命蹇成遗滞，四十余年州县吏。
弃之林野混渔樵，徒使知音动嗟喟。
愚闻天道高远不容人测度，无奈人能乐其乐。
故有鼓琴重围，行歌遗穟。
浩然充塞，不以世俗琐屑累寥廓。
愚观翁之子孙诜诜绳绳，此其后庆为不薄。
世俗毋以翁老生轻心，须知此翁头白面黮而英心义气，
天地不得而销铄。
奉酬宣上人九月十五日东亭望月见赠因怀紫阁旧游
郑絪（唐代）

中年偶逐鸳鸾侣，弱岁多从糜鹿群。紫阁道流今不见，

红楼禅客早曾闻。松斋月朗星初散，苔砌霜繁夜欲分。

一览彩笺佳句满，何人更咏惠休文。
吴江塔寺登阁观太湖
释居简（宋代）

十华藏海藐涔蹄，便作涔蹄为物移。富贵不须开帝网，只开万顷碧玻璃。
哭郑谷郎中
齐己（唐代）

朝衣闲典尽，酒病觉难医。下世无遗恨，传家有大诗。

新坟青嶂叠，寒食白云垂。长忆招吟夜，前年风雪时。
虚谷志归后赋十首 其二
方回（元代）

万事何时足，不如归故乡。真能主东道，未爱博西凉。

雪后春台暖，梅边夜枕香。孰堪思旷友，共隐剡溪傍。
晚过刘伯山
赵蕃（宋代）

晚向穷冈访竹亭，竹间忽有打禾声。
凶年独使诗人饱，可见天公非世情。
闻西师复华州
陆游（宋代）

西师驿上破番书，鄠杜真成可卜居。
细肋卧沙非望及，且炊黍饭食河鱼。
宿岩头寺
李纲（宋代）

天气沉阴迫季秋，通城早发宿岩头。催寒小雨松桂湿，出岫孤云嵌洞幽。

瓶锡真还行脚债，钳锤罕遇点胸俦。夜深云散千峰月，注目寒空独倚楼。
郊庙朝会歌辞建隆乾德朝会乐章二十八首
佚名（隋代）

螭阶聊载笔，纪瑞轶唐虞。
丹凤血金奏，黄龙负宝图。
群付薪棫樸，仁政煦蒲虏。
荡荡巍巍德，豚鱼信自孚。
永和放船二首 其二
杨万里（宋代）

濒江楼阁祇遥看，却恐登临不足观。已是老来无眼力，更供两岸万峰寒。
偈二十二首
释洵（宋代）

若欲正提纲，直教大地荒。
拟来冲雪刃，不免露锋鋩。
次韵和康丈真率之集
林季仲（宋代）

行步敧危老病身，胜游那敢厕荀陈。
试思珠履三千客，何似风雩六七人。
雪意迟疑终未决，诗筒来往莫辞频。
晓窗新得东君讯，已放梅梢一点春。
汇上里
潘钟瑞（清代）

昨闻里巷言，异人世罕有。西山汇上里，蔡氏沈家妇。

年逾一百岁，山中无其偶。今晨趋造之，村客导先走。

门庭表肃清，竹木参左右。登堂识其子，疑是绛县叟。

问年八十五，自云早衰朽。虽幸抱孙曾，康彊逊吾母。

引我窥中闱，藜床坐而久。晬然盎于背，如丘秃其首。

叩以长生诀，默默不开口。视我一转睫，遽起掩户牖。

会兹掩户意，鐍钥贵能守。守之金石坚，可与彭佺友。

我闻磅礴气，惟坤得其厚。阳动而阴静，静者每多寿。

况钟山水灵，迥脱尘市垢。谁谓劳力身，蕉萃夭陇亩。

人瑞锡自天，创见额加手。此境岂西池，有星灿南斗。

归去夸眼福，游仙良不负。我亦癸未生，追逐周甲后。

形癯鬓二毛，对母惭老丑。一百有六岁，知我能到否。
哭明古回雪中过莺湖有感
沈周（明代）

不复见安道，归哉空雪湖。低云接清泪，远浪激长吁。

肮肮老博士，峥峥伟丈夫。朝廷虚购玉，沧海实遗珠。

雄辩常翻口，衰痕未满须。斯人竟微疾，我辈强孱躯。

一邑人皆愕，三年梦已殊。妙篇留脍炙，还与不亡俱。
泛舟潏水君俞用韩泛南溪韵作诗三首遂和
李复（宋代）

溪水秋更清，天晴好行舟。
叩舷发吴歌，荡漾无时休。
朝戏朱坡下，暮宿青岭头。
胜事或有得，随意终日留。
往年思此乐，屡叹来无由。
今我方求田，意欲营东畴。
兹计傥能就，遂免卒岁忧。
身随鸥泛泛，心逐鱼悠悠。
南舍与北邻，杖策步可投。
更祈旸雨时，禾稌常有秋。
燕归梁（为人生日作）
赵鼎（宋代）

绰约彤霞降紫霄。是仙子风标。湘裙明佩响琼瑶。散馥郁、暗香飘。

小春十月寒犹浅，妆粉弄梅梢。秦楼风月待吹箫。舞双鹤、醉蟠桃。
青感
林景熙（宋代）

柳花衮雪春冥冥，溪风一夜吹为萍。
萍随风去渺流水，人生无根亦如此。
故山入梦草芊芊，半窗疏雨寒食天。
晓来白发稀可数，多少朱颜化黄土。
高原冉冉青烟斜，麦饭洒松能几家。
子规叫残金粟暮，茧纸兰亭已飞去。
寄浙漕王子文野以思君令人老五字为韵得诗五
五迈（宋代）

原明有申公，公休继文正。
后来诸名家，有子多不令。
堂堂先太诸，孤峭立万仞。
身不为从官，美谥君所命。
子文为之子，壮岁名已盛。
荣华付倘来，节义传心印。
波流石不移，火炽玉宁尽。
向来牋天疏，每读必起敬，
相期辉国诸，何止续家乘。
与友人游丰湖
姚恭（明代）

丰湖拉友酌兰舟，阅尽英雄土一抔。宝塔插天今复古，金波涌地聚还流。

香烟杏漠玄门寂，芳草凄其书院幽。谁识江山风月好，坡翁千载共夷犹。
新荷叶·薄露初零
李清照（宋代）

薄露初零，长宵共、永昼分停。绕水楼台，高耸万丈蓬瀛。芝兰为寿，相辉映、簪笏盈庭。花柔玉净，捧觞别有娉婷。
鹤瘦松青，精神与、秋月争明。德行文章，素驰日下声名。东山高蹈，虽卿相、不足为荣。安石须起，要苏天下苍生。
和季永弟赋袁尊固海棠
吴泳（宋代）

觱篥声中气序过，溪头燕子又归窠。
清涵夜色花无睡，翠洗晨妆脸半酡。
红萼尚怀乡国旧，锦心空抱客愁多。
饮酣乐翻成感，泪湿胭脂雪满坡。
题存思庵壁
舒岳祥（宋代）

香饭炊鱼白，新醅擘蟹黄。
秋风元不恶，乡思自难忘。
田水闲无用，山云薄有光。
篆畦消息好，一路木樨香。
颂一百则
释重顯（宋代）

金乌急，玉兔速，
善应何曾有轻触。展事投机见洞山，
跛鼈盲龟入空谷。花簇簇，
锦簇簇，南地竹兮北地木。
因思长庆陆大夫，解道合笑不合哭。
因禅人发明以颂示之
释子淳（宋代）

水阔云深古路赊，五湖禅侣共同家。
夜来喜得真消息，无影林中杇木花。
寄陈叔庄二首 其一
周鼎（明代）

郭外何须二顷田，江湖春水绿如烟。扁舟荡漾不归去，日暮蘋花风满川。
广陵感旧示陈敏斋
查元称（清代）

茱萸湾北路三千，远浦浓春绿罩烟。禅榻落花醒昨梦，玉箫明月奈当年。

平生意气行空马，半世功名上水船。差喜元龙豪气在，凌云好著一鞭先。
寄贺郑常侍
李洞（唐代）

山亦怀恩地，高禽尽下飞。吏穿霞片望，僧扫月棱归。

省拜墀烟近，林居玉漏微。曾令驻锡话，聊用慰攀依。
俞提举挽诗二首
洪咨夔（宋代）

苍鹤孤山晓，黄花栗里秋。
一身虽物外，万国尚眉头。
遗老几何在，耆英只麽休。
问天天不语，江阔莫云愁。
用蒋成甫韵贺虞退夫生子且以相名之
魏了翁（宋代）

秦雍孙曾尚典刑，只将一念答天明。
震雷殷地勾萌达，解雨鸣春涧谷声。
阶玉正看联羯末，籯金安足拟贤成。
相门为我成宅相，我俗将儿以相名。
金牛驿二绝 其一
唐庚（宋代）

秦人虚饵方投钓，蜀国痴鱼已上钩。天与中原通笮马，人间何处有金牛。
泽民因诵乐天欲留年少待富贵富贵不来年少去
吴芾（宋代）

老去疏慵厌仕途，归来林下学真如。
不思身外千般事，只占人间一味愚。
但得清尊长对客，纵添白发亦从渠。
世间达宦多忧畏，胸次还能似我无。
径山玉芝庵主源上人持痴绝老人语录求作行状
赵若琚（宋代）

暑入单絺雨压尘，扣门仍喜客来频。
从容为说西来意，庭柏青青正可人。
应密单传的的真，一番举起一番新。
老师末后殷勤语，直下承当正要人。
神功盛德诗 其七 皇猷
华镇（宋代）

皇有大猷，其成落落。文武不世，千载无作。圣人勃兴，积厚施博。

作之新之，以底远略。

既发我明，既达我聪。合变体经，神化无穷。长毓儒雅，蓄砺兵戎。

无思不服，物有其容。夙夜不怠，济我丰功。

济济朝廷，有名有实。多士在服，百工励翼。礼乐兴矣，刑政既达。

郁乎有文，绍周之则。

绵绵句丽，莽莽河湟。绝彼东海，逸于西疆。或剪或怀，德威孔扬。

列我郡县，袭我衣裳，于前人有光。
循烟霞洞下岭至石屋洞
袁启旭（清代）

晨兴涉乱山，亭午憩修畛。岩高哀狖吟，树密春禽隐。

交藤路渐披，独鹤径徐引。石窦閟玄冥，巨灵吝真境。

开凿自何年，潜虬遁虚牝。海气通平远，寒烟锢深迥。

雕锼非一壑，险仄有孤岭。仙室越阴凉，人世异朝冥。

渴欲漱乳泉，饥将摘松菌。于此托赏心，无劳慕张邴。
浒墅关晓行
曹尔垓（清代）

吴关迷曙色，已挂一帆风。淡月临清霭，平波映碧空。

鸡鸣茅屋里，人语画船中。极目长天望，朝云绕树红。
战城南
曹勋（宋代）

胡骑方侵掠，临淮厉虎兵。三麾俱至地，一战破思明。

令下秋霜肃，威行草木惊。岂但全孤垒，能令复旧京。

吾君方用武，宵旰念仪刑。
和李元叔正字书怀崇字韵奉还所借诗卷
张扩（宋代）

杜陵句法今谁到，君自门墙数仞崇。未许前人得高处，间于五字见新功。

淹留书馆残灯火，孤负淮山旧桂丛。眼看封侯谈笑觅，绝胜潦倒坐诗穷。
文孝庙
曾极（宋代）

德隐前星民已和，山隈水曲庙何多。
皇孙不得承天统，犹使而翁恨蜡鹅。
和故人二首丁卯年九月二十二日梦中得之 其一
刘一止（宋代）

平生事业较粗疏，晚岁欣陪谢幼舆。林下商量好消息，不须嵇子绝交书。
示二子
陈俊卿（宋代）

兴来文字三杯酒，老去生涯万卷书。
遗汝子孙清白在，不须厦屋太渠渠。
少年游 其一 次季良韵
晁补之（宋代）

庐山瑶草四时春。烟锁上宫门。记得南游，偶寻飞涧，一洗庾公尘。

香炉高咏君家事，文采近前人。它日骑鲸，尚怜迷路，与问众仙真。
送曾德迈归宁宜春
曹邺（唐代）

湘东山水有清辉，袁水词人得意归。几府争驰毛义檄，

一乡看侍老莱衣。筵开灞岸临清浅，路去蓝关入翠微。

想到宜阳更无事，并将欢庆奉庭闱。
探芳新·吴中元日承天寺游人
吴文英（宋代）

九街头，正软尘润酥，雪销残溜。禊赏祇园，花艳云阴笼昼。层梯峭空麝散，拥凌波、萦翠袖。叹年端、连环转，烂漫游人如绣。
肠断回廊伫久。便写意溅波，传愁蹙岫。渐没飘鸿，空惹闲情春瘦。椒杯香乾醉醒，怕西窗、人散后。暮寒深，迟回处、自攀庭柳。
咏鹰
夏竦（宋代）

获自野罗知性巧，饲之鲜食已恩丰。
下鞲未便随人意，须是经春更一笼。
鹧鸪天 闻张子荩捷报呈学使公二首 其二 有序
徐渭（明代）

措大𨚗楚醉一场。猛𢬵典却破衣裳。非关双眼看人做，自胜千金许赠将。

因好事，累粗觞。断鸿数点在斜阳。欲呼细问长安事，争带泥金几处忙。
圣泉寺松径
蔡襄（宋代）

青松苒苒门前道，根氐坚牢颜色好。
鸣籁萧森风雨生，紫鳞开色龙蛇老。
天若有意别留种，百年其下无纤草。
雷霆绕绕雪霜重，劲节支扶不颠倒。
野姿峭拔已背时。肯要藤花彊缠抱。
南方赤夏苦蒸湿，万木无声就僵槁。
忽轻密荫少休息，肌骨便惊秋气早。
寄言匠者勿复顾，留作清凉除热恼。
赋洞霄宫隐居十年后
叶林（宋代）

琼馆高居势复完，烟重翠叠几峰峦。
山从舞凤由来远，洞隔投龙欲去难。
处处有泉那用汲，岩岩维石宛如磐。
品题今古知多少，閒把唐僧五字看。
正月二十一日城西步归作
郑孝胥（清代）

嗅遍江梅更惘然，东风吹面又今年。春山渐绿荒烟外，野水偏明落照前。

谁遣旁人觉哀乐，稍从浪迹悟因缘。寻思光绪承平日，好办閒身付酒边。
石州慢　为百又三随潘仁需翁寿
屈大均（明代）

天与奇龄，连闺算来，更百三岁。神宗一代深仁，圣子七朝嘉惠。

栽培一老，问历几许流离。能留华发无蝉蜕。日夕一藤蓑，少衣裳新制。

无计。再逢盛世。好把芳尊，暗消悲涕。休所承平轩冕，光争门第。

芝华采罢，自有青绝春山，娱人可比芙蓉髻。笑我学神仙，尚留连妖丽。
游灵岩
富言（宋代）

闻说灵岩境最幽，乘闲舣棹共追游。
飞泉翠滴半空雨，古树阴连万壑秋。
缥缈香烟笼梵榻，嵯峨山势枕江流。
登临眺望关河远，惹起乡思恋国愁。
哀陈章侯
丁耀亢（清代）

到处看君图画游，每从兰社问陈侯。西湖未隐林逋鹤，北海难同郭泰舟。

鼓就三挝仍作赋，名高百尺莫登楼。惊看溺影山鸡舞，始信才多不自谋。
朱陵洞
芮复传（清代）

朱陵洞口下飞流，百尺珠帘挂未收。仙女晏归深夜卷，碧萝为带月为钩。
送万舍人将漕江东
虞俦（宋代）

左螭玉立耸朝端，底事飘然便挂冠。
简记起家千载遇，光华持节万人看。
溪山好处宁终恋，鸥鹭盟前莫遽寒。
已是诏书催上道，却烦尺鲤问平安。
次韵王治臣九日使君席上二章 其二
张伯玉（宋代）

新安江碧郡楼危，九日登临醉袖垂。莫笑松筠岁寒地，却胜桃袖艳阳时。

清渟酒莹红螺面，窈窕笙攒碧玉枝。未必尊前叹迟暮，几人如我始牵丝。
雨声
陆游（宋代）

暑气满天地，薄暮加烦促。
清风吹急雨，集我北窗竹。
竹声萧萧固自奇，况得雨声相发挥。
令人忽忆云门寺，半夜长松堕雪时。
尼童携无象书求疏
释居简（宋代）

初祖传心到女流，后人应合奋前修。若还再见阿閦国，一段风光扫土休。
题养正图六十首 其五十九 焚香告天
弘历（清代）

避骢权幸凛，知蜀琴鹤友。每夜露香告，得曾同者否。

不可对人言，君实未曾有。
金牛山
方信孺（宋代）

金牛去后久凄凉，好景乾坤亦祠藏。
沧海无穷月无尽，从今收拾入诗囊。
不毒酒歌
陈普（宋代）

人皆爱酒如金珠，我独畏酒如毒荼。
人皆爱毒酒不醒，我独不毒常惺如。
我若毒兮人不同，一毒三日斛，
再毒三千锺。我若醉兮人莫比，
上以天为冠，下以地为履。
有时醉登楼，倚阑一笑江山愁。
有时醉吟诗，烟云满壁龙蛇飞。
有时醉起舞，莫邪出匣金莲吐，
我欲气兮斗可撞，我欲力兮鼎可扛。
我欲志兮吞云梦之八九，我欲历兮眇天地之四方。
天地生我性不毒，我若毒时安得有酒如长江。
春日游悯忠寺
夏孙桐（清代）

市居厌轮鞅，精蓝事幽讨。埋街十丈尘，入门净如埽。

森森松桧间，小桃恣娟好。无言人两三，斜阳断碑倒。

泠然闻梵呗，始觉天地浩。浮生朝菌耳，阅世东风老。

唐兴复宋替，一例同春草。何怪伤心人，年年被花恼。
中秋日泛湖杂诗 其一
邹浩（宋代）

高柳茏苁暝晚烟，拍堤秋水远连天。恨君不见桃花盛，十里红波送酒船。
简正字南仲
周文璞（宋代）

白发梁鸿随暮猿，不辞引领望兄门。
久无清梦相追逐，今喜遗经为讨论。
数叶赤枫鸣客路，一畦黄薤忆家园。
著书不就身何用，每见飞尘恨满轩。
绍兴庚申解官庐陵留别欧阳隐士
王洋（宋代）

梅雨翳江浦，我来初识君。
俯仰寒暑移，几亲芝兰群。
芝兰本何心，悠然荡清芬。
不妨识度高，解使静躁分。
我从困飘泊，朋从少知闻。
投足自失所，造化本无垠。
妻儿惮远寓，岂复辨犹薰。
顾惟鄙野性，乐此川原尊。
时观前古俗，家传付儿孙。
常疑百年馀，下流名尚存。
惭非拨烦手，未能争纷纭。
虚怀饱暖恋，有愧民吏勤。
无乃同乡夫，或可覃后昆，
脱身亦由人，孤翥随腾骞。
岂不快宿愿，谁能困笼樊。
他年方外士，相期同策勋。
漫成
郑侠（宋代）

风送微凉来小户，月回清景向疏窗。
不如人世何珍丽，可与诗书气味双。
自仲嘉云亡未始见梦舟行夜入吴兴境有梦如平生感而赋诗四首 其二
程俱（宋代）

诸人久不死，而使武子先。斯言太痴绝，爱恶无乃偏。

君看雅正情，播在三百篇。秦人哀三良，百身宁可捐。

相鼠有深刺，嗟哉胡不遄。此岂惑者欤，加膝坠诸渊。

乃知孙楚狂，未必非公言。
景仁如况之闻用歌舞望门而反作此戏之
韩维（宋代）

一夜严风结素波，盍簪宁避晓寒多。
范滂揽辔方清俗，墨子回车岂恶歌。
云外雁寒惊岁晚，林间鸦语弄春和。
知君不久承宽诏，始奈红裙绿酒何。
春帖子词二十首·十夫人合五首
欧阳修（宋代）

玉殿签声玉漏催，彩花金胜巧先裁。
宿云容与朝晖丽，共喜春随曙色来。
和彦逢弟简相山古上人二首
王之道（宋代）

相山风物似斜川，岑寂那知市井喧。
岁旱但伤禾穗槁，秋饥犹喜粟皱繁。
绝句四首
周文璞（宋代）

纱笼解散坐门畿，生怕逢人索接篱。
朝雨洒来山更净，舂锄恰好到方池。
慈湖墨竹 其二
严粲（宋代）

戏笔偶然成此耳，直将造化论锱铢。不知茂叔庭前草，有此风烟一段无。
雨晴后同兄侄游开元寺一览亭饮道傅书院 其二
程公许（宋代）

山色撩人共一杯，夜堂浅酌不须催。醉吟兀兀惊颓玉，睡思须须易转雷。

蜡炬烘残三寸焰，水流润浥一炉灰。西游归趁桃红暖，相约清尊陆续开。
朱卿有绝句看梅之约次韵谢之 其二
韩淲（宋代）

雨雪连阴恼杀人，梅花空度玉溪春。何当迟日暄风底，挈榼从游醉乃真。
游宝应寺
李廌（宋代）

雨後秋风入翠微，我来仍值晚凉时。
山遮日脚斜阳早，云碍钟凉出谷迟。
故国空余烟冉冉，旧宫何在黍离离。
兴亡满眼无人语，独倚栏干默自知。
寄东禅玿和尚
释怀深（宋代）

闻坐天童上板头，深挑痛劄未应休。吾门直截无窼臼，家破人亡始自由。
宫词三十三首 其十六
曹勋（宋代）

连年逆虏断侵凌，圣运当天日正升。顶相如山知美谶，绍隆火德即中兴。
黄靖州挽诗
韩淲（宋代）

两把州符身已老，壮年崛起计偕时。藏书漫与诗千首，种秫閒寻酒一卮。

北客到今真可数，南人视彼尚何知。鹤山父子成丘陇，泪洒溪风读圹碑。
茌平道中
屠侨（明代）

杨柳川原绿已稠，晓风吹鬓尚如秋。地寒花重齐南恨，山远云连鲁北愁。

雪后渐看麰入秀，雨前刚好谷新耰。行人昔是东台使，民物还叨管戚休。
送道虔上人游方（一作方干诗）
戴叔伦（唐代）

律仪通外学，诗思入禅关。烟景随缘到，风姿与道闲。

贯花留静室，咒水度空山。谁识浮云意，悠悠天地间。
寿朝老
屈修（明代）

谢家才藻世知名，廿载烟霞欲待清。十赉文成幽事足，九如歌罢道心生。

丹山未许将雏隐，双岫还看驾鹿行。指点罗浮最深处，扶筇东望访方平。
与鄠县源少府泛渼陂（得人字）
岑参（唐代）

载酒入天色，水凉难醉人。清摇县郭动，碧洗云山新。

吹笛惊白鹭，垂竿跳紫鳞。怜君公事后，陂上日娱宾。
茅店
黎遂球（明代）

茅店将归夜，思亲梦不成。子迟欣得我，身壮幸为兄。

捧杖难为别，裁衣自送行。所嗟寒暑异，频望塞鸿声。
郊庙歌辞。太清宫乐章。登歌
佚名（唐代）

严禋展事，理洁烝尝。皇矣圣祖，德惟馨香。

盛荐既撤，工歌载扬。大来之庆，降福穰穰。
鲜于伯几举近诗有一官屡厄黄杨闰之句忘其全
方回（元代）

与世相违已背驰，樽前各举近吟诗。
一官屡厄黄杨闰，万卷难充画饼饥。
浪说炎蒸今可畏，悬知摇落即堪悲。
山潜涧蛰吾当去，自有髯侯奋迅时。
奉和圣制同二相已下群官乐游园宴
崔沔（唐代）

五日酺才毕，千年乐未央。复承天所赐，终宴国之阳。

地胜春逾好，恩深乐更张。落花飞广座，垂柳拂行觞。

庶尹陪三史，诸侯具万方。酒酣同抃跃，歌舞咏时康。
雨后极凉简竹坡四君子
周紫芝（宋代）

江城夏六月，大旱草木黄。稽首文殊师，驾言天池阳。

为乞一斗文，普救千里伤。微云生宝髻，法雨遍大荒。

霈为一尺霖，化作三日凉。老人不耐暑，内热煎中肠。

吹以碧落风，灌以丹露浆。我有方丈室，彩榜名妙香。

呼我四君子，聊与之徜徉。朝凭共乌几，夜宿同方床。

永结无情欢，此乐殊未央。荣瘁不改观，死生知有常。

岂不贤俗子，与世随低昂。翻手覆手间，此道宁久长。

愿我四玉友，永言不相忘。
偈二十七首 其二十五
释守净（宋代）

一叶落，便知秋，颟顸佛性。一尘起，大地收，儱侗真如。

若是衲僧门下客，不用更踌躇。曾向华山图上看，又添潘阆倒骑驴。
送徐衡仲归侍次福建帅属二首 其二
张镃（宋代）

和篇犹未忽成行，无柰离情杂愧情。风雨连朝难远送，湖山何日再寻盟。

饱参屡见从头举，识破悬知到处轻。疏懒祗愁书问少，望君因便却传声。
冬日骆家亭子
刘得仁（唐代）

亭台腊月时，松竹见贞姿。林积烟藏日，风吹水合池。

恨无人此住，静有鹤相窥。是景吟诗遍，真于野客宜。
再登接山堂 其二
卢襄（宋代）

着地岚阴拨不开，傍闲同到妙高台。老僧只恐泉声少，坐遣飞云唤雨来。
满江红（和诸公赏心亭待月）
王千秋（宋代）

楼压层城，斜阳敛、帆收南浦。最好是、长江澄练，远山新雨。□□留连邀皓月，一堂高敞祛隆暑。问从来、佳赏有谁同，应难数。

舟横渡，车阗路。催酒进，麾灯去。放＿娥照座，不烦帘阻。已见天清无屏翳，更须潮上喧阗鼓。看波光、撩乱上樯竿，龙蛇舞。
剡溪杂咏 挟溪亭
王十朋（宋代）

远水从台婺，同归古嵊州。巍亭压山顶，千古挟双流。
答楚僧智普始与吴僧显忠来过今见二人诗进於
梅尧臣（宋代）

我初见子时，子作楚人语。
复与吴客来，音俱变齐鲁。
乃知久处益，薰莸可同举。
更当富於学，兹言聊以补。
病中杂兴五言十首
刘克庄（宋代）

乌寺迎岩主，螭坳起涧翁。
也须留几个，相伴听松风。
弥矣观土八阵寄程嘉定
洪咨夔（宋代）

房公堂是盖公堂，漏下无声日正长。
应念常山蛇阵处，有人搔首立斜阳。
渡湘江
张祁（宋代）

春过潇湘渡，真观八景图。
云藏岳麓寺，江入洞庭湖。
晴日花争发，丰年酒易沽。
长沙十万户，游女似京都。
为人赋横舟二首
陈容（宋代）

古悲歌，泪如血，
渡河无船气欲绝。古非歌，
泪如泉，河激汤汤声彻天。
峨舸大艑载琛贝，锦缆迷楼催管弦。
人生苦乐不相等，风波血刃蛟流涎。
神虺九首能三足，巨鳌独怒群帝迁。
纵有扁舟竟何往，乘桴意在沧洲上。
只缘辙朽无人知，入海居夷每惆怅。
三间破屋名横舟，三呼不答江水流。
一帆径渡溯天去，不系斜阳古渡头。
初春
陆游（宋代）

谁把鹅黄染柳丝，似催邻曲蹋青期。
已忘万里封侯志，但忆千青上树时。
朝雨池塘光潋灩，暮烟楼观碧参差。
紫姑欲问还休去，身世从来心自知。
长安明月篇
屠隆（明代）

长安明月正秋宵，桂树扶疏香不销。
初悬碧海生华屋，渐转朱城隐丽谯。
白露玉盘流素液，丹霞宝镜拂轻绡。
明浮汉殿凉仙掌，暗入秦楼湿紫箫。
魄满中秋天浩荡，光圆三五夜迢遥。
参差玉叶披香树，宛转金波太液桥。
披香太液纷相属，玉叶金波寒蔌蔌。
万户平临不夜城，六街尽在清凉国。
洞庭湖中木叶稀，姑苏台上城乌宿。
灵妃鼓瑟湘江头，神女弄珠汉水曲。
朱弦的的泛崇兰，翠袖娟娟映修竹。
既从天汉掩疏星，亦与君王代银烛。
君王对此秋漫漫，龙楼鱼钥开长安。
闪闪鸳鸯香雾绕，溶溶幹鹊玉华溥。
风飘绰约双鬟女，花近葳蕤七宝栏。
新出蛾眉插正似，圆来娇面借同看。
昭阳粉黛生香暖，长信梧桐照影寒。
飞燕单衫初舞罢，班姬双泪欲啼干。
自以光辉荐寒暖，每逢佳节助悲欢。
有时照入空闺里，萧瑟流黄夜惊起。
能于瓦上白如霜，复遣床前凉似水。
情到鸾笺泪万行，梦回鸳帐人千里。
有时照向边塞头，黄沙茫茫白草秋。
已伤长夜吹边穟，又奈寒光照戍楼。
归兴三秋度辽水，愁心一夜满并州。
古来一片长安月，对之万种人情别。
月圆月缺如循环，秋去秋来无断绝。
遂令皎皎地上霜，都作星星鬓边雪。
从他人世换春秋，不向中天数圆缺。
且因光景及芳年，乘兴先开歌舞筵。
同酬彩笔邀希逸，自举金杯呼谪仙。
佳会于人既不易，良宵顾影亦堪怜。
兴来坐到星河晓，醉后还操《明月篇》。
最爱《霓裳羽衣》曲，乘风便欲问婵娟。
秋晚村舍杂咏二首 其二
陆游（宋代）

秋晚年中熟，湖乡未寂寥。步头横画舫，柳外出朱桥。

潮壮知多蟹，霜迟不损荞。家家新酿美，邻里递相邀。
阳春曲
周巽（元代）

东风嘘谷飞香霞，淑气融融催百花。黄鸟间关语庭树，清箫宛转隔窗纱。

雨过御沟流水急，夭桃夹路红云湿。蓬莱宫里翠华来，华萼楼前仙乐集。

殿阁千门御气通，金窗珠户光玲珑。临轩若问司农政，无逸先陈今古同。

万物光辉沾德泽，小臣愚献治安策。鸾声哕哕早趍朝，桑树鸡鸣曙光白。
余床帐为过兵卷去答梅山弟用余韵见寄
陈著（宋代）

一床破帐护衰翁，席卷俄随掠骑东。
与妇同围肤炭火，呼儿排作肉屏风。
从来不起羊羔想，困倒何妨蝶梦通。
乱世流离多露宿，盖头有屋未为空。
石照
陈岩（宋代）

刮垢磨光碧色深，日华穿漏解云阴。
十分疑是仙人镜，照见茫茫万古心。
陈兴宗供茉莉
李纲（宋代）

幽人萧散省诸缘，也解栽花满槛前。羞把天姿争媚景，故将清槛占炎天。

毗耶遣化来香积，隐圃移根入寓轩。多谢庄严修妙供，愿熏芬馥散无边。
住孔楼三年矣别去一叹
田兰芳（清代）

东风回首怅天涯，此地曾经阅岁华。旧舍乍离应入梦，新居更卜未还家。

飘风燕子依人怯，背日柴荆任意斜。物理推移浑莫定，青衫何用湿琵琶。
并塞晚秋
韩琦（宋代）

莫赋悲哉学楚骚，寒庭秋色一时高。霜严猎卫鹰权峻，风入弓时士气豪。

对月清吟森玳瑁，吹花芳酌醉葡萄。汾波照骨银河淡，晓夕寒光助帐刀。
西江月·试数阶蓂有几
廖行之（宋代）

试数阶蓂有几，昨朝看到今朝。南薰早动舜琴谣。端为熊罴梦兆。学粹昔人经制，文高古乐箫韶。天风从此上扶摇。回首不劳耕钓。
洛阳东门送别
储光羲（唐代）

东城别故人，腊月迟芳辰。不惜孤舟去，其如两地春。

花明洛阳苑，水绿小平津。是日不相见，莺声徒自新。
官满将归与同幕别平山堂
方岳（宋代）

貂敝那禁塞上寒，所成何事许悲酸。
雪深茅屋归巢冷，月老芦洲雁影单。
官薄偶书三考满，客怀已受一分宽。
秋帆但趁好风便，酒在不愁行路难。
边风行
刘禹锡（唐代）

边马萧萧鸣，边风满碛生。暗添弓箭力，斗上鼓鼙声。

袭月寒晕起，吹云阴阵成。将军占气候，出号夜翻营。
奉和圣制途次陕州应制
张说（唐代）

周召尝分陕，诗书空复传。何如万乘眷，追赏二南篇。

郡带洪河侧，宫临大道边。洛城将日近，佳气满山川。
赠惠洪
黄庭坚（宋代）

数面欣羊胛，论诗喜雉膏。
眼横湘水暮，云献楚天高。
堕我玉麈尾，乞君宫锦袍。
月清放舟舫，万里渺云涛。
昔昔盐二十首 其四 花飞桃李蹊
弘历（清代）

桃李无言倚，成蹊有相依。何缘觅侯印，常独理鸳机。

月下萧条色，风前落莫飞。明春须烂漫，远客想应归。
蓦山溪
史可堂（宋代）

危阑看月，番做听秋雨。一滴一声愁，似相伴、离人悲苦。笼香袖冷，独立倚西风，红叶落，菊花残，都是关情处。如何排遣，赖有高阳侣。长啸酒垆边，且同赋、秋娘词句。山翁醉矣，一笛小楼空，思往事，看孤云，目断征鸿去。
山居杂诗九十首
曹勋（宋代）

先生义皇上，与物同逶迤。
道伴杂然至，闲情示之希。
蒲团茶味足，明窗情话迟。
一室多入静，相见亦何时。
与李逸士留别二首分韵得舟字 其一
陶益（明代）

行酒赋诗兴未休，谪仙临别又相留。棋声不断江村晚，风摺芦花傍客舟。
呈贾新之兼简谢子畅
赵蕃（宋代）

拥衾困朝酲，著帽从宿诺。
我家附东溪，君住穷北郭。
俱悲壹无钱，独愧喜好学。
诗声漫天壤，头白尚丘壑。
去乡今几年，末路得其托。
相望固非远，相见每不数。
所思闻清淡，何意发狂药。
再和涂宣义喜雨
陈元晋（宋代）

郡邑寅祷旱乾哭，风霆来会雨千山。
真成雨粟从天下，只在为云翻手间。
神不素餐无愧色，农期一饱足欢颜。
丰年酒熟鸡豚社，二老从今请往还。
与孟能静饮联句复和三首
方回（元代）

三月一日春如酒，红是桃花绿杨柳。
人生不醉欲如何，不如意常十八九。
暂兹袖公补天手，谁能箝我谈天口。
挹斗酌海两相逢，天风吹入无何有。
山中舒怀寄上丁学士
刘得仁（唐代）

五字投精鉴，惭非大雅词。本求闲赐览，岂料便蒙知。

幽拙欣殊闲，提携更不疑。弱苗须雨长，懒翼在风吹。

砺镞端杨叶，光门待桂枝。计闻尘里誉，因和禁中诗。
与节东归和同幕送行之作
陈杰（宋代）

来参军事久无功，宜黜而升愧在中。
揽辔登车宁有是，过家祭灶略相同。
送人万里鸥波白，回首千山骑火红。
待得故园高卧日，诸君剑佩一时东。
题金陵驿
王安石（宋代）

重冈古道春风里，草色花光似故人。
却喜此身今漫浪，回家随处得相亲。
檃括南华经词旨述内篇六言七章 其二 齐物论
郭之奇（明代）

此身此物齐归，儒墨空劳是非。罔两无形孰待，蝶蝴有梦相依。

鷇音人语时错，地籁天倪日微。生死百年易惑，成亏一事难违。
三弟得告来见省
范纯仁（宋代）

一门遭遇世应稀，诏许寻兄荷主慈。屈指共惊游宦久，差肩却主事亲时。

惭卿才识加昏耗，嗟季情怀畏别离。报国尔曹心尚壮，无能唯我复先衰。
始生七章章八句上皇子嘉王生辰
陈傅良（宋代）

生为帝子贵，本自历数归。
历属万亿年，帝五寿无期。
今夕果何夕，欲颂皆赘辞。
但愿王此心，无忘始生时。
拟四愁诗四首 其三
傅玄（魏晋）

我所思兮在瀛昆，愿为鹿𪊤窥虞渊。日月回耀照景天，参辰窥隔会无缘。

悯予不遘罹百艰，佳人赠我苏合香。何以要之翠鸳鸯，悬度弱水川无梁。

申以锦衣文绣裳，三光骋迈景不留。鲜矣民生忽如浮，何为多念只自愁。
浣溪沙
赵彦端（宋代）

花下凭肩月下迎。避人私语脸霞生。画堂红烛意盈盈。

病酒一霞愁与睡，倚阑终日雨还晴。强移心绪作清明。
初到善溪慧照庵寄张无尽五首 其五
释德洪（宋代）

公有自然台辅望，与民同乐亦同忧。我惭雅思非支遁，亦伴东山烂熳游。
和孙伟卿杂言十章
陈傅良（宋代）

好酒来谁家，明月得我心。
把酒弄明月，醉卧盗不侵。
何彦清梅诗二绝用韵颇严诸公相率同和
吴芾（宋代）

只把南枝作雪看，一般风韵照人寒。
当年儿女还知此，定借君来答谢安。
壬寅元日
陈子升（明代）

漫拂峨冠向曙烟，颓檐犹得拜高天。鲲溟见击三千里，雁塞闻归十九年。

米汁从今斋绣佛，露盘依旧捧铜仙。閒吟欲制将雏曲，且奏村灯社鼓前。
仙水洞
胡志道（宋代）

升巍蹑层巅，云陛近百尺。平生尘土足，到此还几历。

有岩中枵然，斧凿若天划。玉泉出石罅，雨点散寒碧。

我来供茗事，松鼎煮琼液。馀甘生齿颊，可以醒醉魄。

永怀鹤发翁，四顾但空壁。似闻便仙去，山间谩留舄。
缑山月夜闻王子晋吹笙（与厉玄同题）
钟辂（唐代）

月满缑山夜，风传子晋笙。初闻盈谷远，渐听入云清。

杳异人间曲，遥分鹤上情。孤鸾惊欲舞，万籁寂无声。

此夕留烟驾，何时返玉京。唯愁音响绝，晓色出都城。
步至湖上寓小舟还舍
陆游（宋代）

万壑争流地，身闲得纵观。
未能容蟹舍，聊得寄渔竿。
远浦樵风急，空山窆石寒。
踟蹰不知晚，磔磔有归翰。
琼林醉归图为同年长垣李溥作
丘浚（明代）

奉天殿上传胪罢，日照金门榜初挂。中使传宣敕大官，明朝赐宴南宫下。

张天为幄云为茵，金盘犀箸罗八珍。宫花剪彩来宫禁，御苑分香出上尊。

鼍鼓掀天擂欲破，梨园法乐喧相和。妙舞清歌次第呈，幻形奇技纷纭过。

承恩侍宴皆贵臣，绣金孔雀银麒麟。焚香望阙北面拜，共贺官家新得人。

白面青年三百五，人似神仙气如虎。烹泉浮酒不知数，两袖翩翩欲飞翥。

琼林宴罢日斜时，马蹄得意去如飞。团团皂盖空中举，短短丝鞭柳外挥。

微风不动香尘软，十二街头帘尽捲。衣裁草色碧将流，旗拂杏花红尚浅。

金环摇辔稳于车，笑拍吟鞍不用扶。耻向平康问花柳，还归槐市枕诗书。

明日半醒扶醉起，吮笔题诗谢天子。就中醉者谁最豪，中原才子长垣李。
送钱处和知三衢
曹勋（宋代）

忠孝传芳在一门，双旌光动小阳春。
柯山瀫水聊均逸，石室龟峰定可人。
紫诏密尝符夙梦，朱轓果见抚斯民。
故家未有如公者，自致勋名侍帝宸。
次韵崔浚明见赠
邹浩（宋代）

谁为冥行作指南，青灯黄卷久间关。逢君岂测陂千顷，许我时窥豹一斑。

骥足拘挛虽未展，龙鳞腾踏会须攀。如何暗把隋珠掷，欲报殷勤只强颜。
忧伤四首上樊时中参政苏伯修运使 其三
王逢（元代）

官柳场，青芒芒，野鹰交飞扑马骧。年年十月辕门张，元戎始来坐虎床。

翼舒箕哆鱼丽行，鼓进金退兵家常。起伏见讥孙武子，句卒贻笑曹成王。

千夫散尽旌旗定，偏裨队伍相呼应。几处私恩误主恩，一回酒令行军令。

酒醉边隅事不闻，边隅扰扰多烟氛。
陆龙图诜挽词
苏轼（宋代）

挺然直节庇峨岷，谋道従来不计身。
属纩家无十金产，过车巷哭六州民。
尘埃辇寺三年别，樽俎岐阳一梦新。
他日思贤见遗像，不论宿草更沾巾。
（成都有思贤阁，画诸公像。
）
偈颂一百二十三首
释祖钦（宋代）

市行高下不须疑，问著平人自得知。
红豆啄残鹦鹉粒，碧梧栖老凤凰枝。
雨中过句漏洞
朱启运（清代）

北流群山美清峭，此地信有仙人踪。绣屏围峙篸笏立，秀出万人青芙蓉。

我来手扶六尺筇，径欲独往登支峰。舟行日薄阴雨至，川陆一气腥鱼龙。

西崦半明疏节行，东涧尽暝危根松。长虹下注吸江底，飞动似有风云从。

千林无声歇螀蚓，万籁俄顷酣笙钟。村烟幕树摇葱茏，线缕并入江雾浓。

须臾急点到篷背，凉意深袭秋衣重。驱舟出雨得一快，百道晴瀑悬淙淙。

却思青鞋恣攀陟，但见丹壑浑霾封。吾生胜因夙所宗，洞天幽绝思一逢。

仙源咫尺论万里，何物尘土污我容。推窗渺然默惆怅，山风猎猎如寒冬。
杂诗 其三
何基（宋代）

圣门事业远难攀，立志须同古孔颜。井不及泉犹弃井，山如亏篑未为山。
书事 其二
吴则礼（宋代）

溪北溪南梅树枝，斩新华萼出疏篱。独怜醉处锦成幄，端恨愁时雪打围。

老夫不奈羽觞急，幽讨未辜春日迟。惭愧邻翁会人意，杀鸡炊黍要追随。
独游崇化寺题观音院
张耒（宋代）

默默苦不展，驾言陟崇岗。
人远尘坌息，高门开宝坊。
华檐敞虚殿，乔木护修廊。
闲庭引幽步，偃息得兹堂。
惟时炎火衰，清秋朝暮凉。
窗虚竹色静，风远松声长。
遥山露云表，远水连天光。
独游不自得，遐眺有余伤。
留滞感华岁，登临思故乡。
言归日已夕，月出林苍苍。
过樟木镇晚晴二首 其一
朱熹（宋代）

朝晴遣我看芗林，顷刻浮云万里阴。拂袖凌风三十里，依然寒日照长吟。
驾幸开宝寺福圣院新阁
刘攽（宋代）

帝图天不极，觉苑日融辉。减劫宁无待，直乘必应机。

化城非朴斫，檀施自依归。香象开驰道，珠璎接尚衣。

梵音潮海会，阿阁凤凰飞。清跸通长乐，斋居护却非。

雨花交霰雪，燎桂杂烟霏。默冀南山寿，贤公已见几。
次韵韩子师雪中二首
韩元吉（宋代）

九门叠璧耀朝暾，不比千灯作上元。
天与蕊珠开汉殿，人将冰玉奉尧樽。
寒威已觉边声静，春意都随诏语温。
夜入蔡州飞将在，肯容敌骑妄称尊。
驾御带欲载糯米入城先以诗叙情因次韵只此便
虞俦（宋代）

种术诗人也未穷，百篇欲就醉颜红。
却思白堕相逢晚，不分青铜一笑空。
卧甕更须防吏部，抱琴应不问新丰。
何当乞与青田核，圣处时时任一中。
送董元达
谢逸（宋代）

读书不作儒生酸，跃马西入金城关。
塞垣苦寒风气恶，归来面皱须眉斑。
先皇召见延和殿，议论慷慨天开颜。
谤书盈箧不复辩，脱身来看江南山。
长江滚滚蛟龙怒，扁舟此去何当还？
大梁城里定相见，玉川破屋应数间。
题黄州临皋亭
范成大（宋代）

夏口风帆赤壁矶，雪堂酾酒竹楼棋。
系舟一日黄州下，只办登临不办诗。
烟浦
沈说（宋代）

烟浦残鸦舞夕阳，风枝病叶似初霜。
眼中秋中十分净，沙外寒流一线长。
溪女得鱼烹碎白，田家收谷曬新黄。
偶寻野趣归来晚，草际萤飞点点光。
河传·锦里
韦庄（唐代）

锦里，蚕市。
满街珠翠，千万红妆。
玉蝉金雀，
宝髻花簇鸣□，绣花玉。
日斜归去人难见，
青楼远，队队行云散。
不知今夜，
何处深锁兰房，隔仙乡。
沧浪亭有感二首
钱时（宋代）

归老园林事已休，无端淮水作鸿沟。
堂堂百战平戎手，肯向沧浪把钓钩。
宴清都·送马林屋赴南宫分韵得动字
吴文英（宋代）

柳色春阴重。东风力，快将云雁高送。书檠细雨，吟窗乱雪，井寒高冻。家林秀橘霜老，笑分得、蟾边桂种。应茂苑、斗转苍龙，唯潮献奇吴凤。
玉眉暗隐华年，凌云气压，千载云梦。名笺淡墨，恩袍翠草，紫骝青鞚。飞香杏园新句，眩醉眼、春游乍纵。弄喜音、鹊绕庭花，红帘影动。
食笋时方正月 其六
袁宏道（明代）

苦将墨派染龙孙，只写潇潇个字繁。寄语湖州文与可，袜林争似买盘飧。
炀帝
王十朋（宋代）

汴水东流岸柳春，龙舟南下锦帆新。鸟声劝酒梅花笑，笑杀隋亡亦似陈。
竹所为太常典簿顾谨中
董纪（明代）

路绕阑干屈曲行，绿阴遮暗石棋枰。酒杯潋滟花前兴，茶臼丁东月下声。

拄杖敲门无俗辈，题诗偪槛有僧名。篮舆径造知何日，直待明年燕笋生。
市人有弄虎者儿辈请观饲以豚蹄睹其攫噬戏作四绝句 其一
韩元吉（宋代）

眈眈出柙小于菟，犹意他年见画图。养汝由来得无患，却惊赤手竞编须。
寄和子华相公王园赏梅
范纯仁（宋代）

玉艳霜葩万朵攒，曾陪宴席醉中看。西州纵有寻花处，亦待顽童格舞干。
厉子学潮以先人白华翁遗稿属校感赋二章 其二
姚燮（清代）

枯松相向邻，贱子劫馀身。斯意有斯感，可怜谁可亲？

江𤲬遭恶涨，地下苦陈人。天壤芳菲色，无端受郁湮。
前出塞九首
杜甫（唐代）

戚戚去故里，悠悠赴交河。
公家有程期，亡命婴祸罗。
君已富土境，开边一何多。
弃绝父母恩，吞声行负戈。

出门日已远，不受徒旅欺。
骨肉恩岂断，男儿死无时。
走马脱辔头，手中挑青丝。
捷下万仞冈，俯身试搴旗。

磨刀呜咽水，水赤刃伤手。
欲轻肠断声，心绪乱已久。
丈夫誓许国，愤惋复何有！
功名图麒麟，战骨当速朽。

送徒既有长，远戍亦有身。
生死向前去，不劳吏怒嗔。
路逢相识人，附书与六亲。
哀哉两决绝，不复同苦辛。

迢迢万里余，领我赴三军。
军中异苦乐，主将宁尽闻。
隔河见胡骑，倏忽数百群。
我始为奴仆，几时树功勋。

挽弓当挽强，用箭当用长。
射人先射马，擒贼先擒王。
杀人亦有限，列国自有疆。
苟能制侵陵，岂在多杀伤。

驱马天雨雪，军行入高山。
径危抱寒石，指落层冰间。
已去汉月远，何时筑城还。
浮云暮南征，可望不可攀。

单于寇我垒，百里风尘昏。
雄剑四五动，彼军为我奔。
掳其名王归，系颈授辕门。
潜身备行列，一胜何足论。

从军十年余，能无分寸功。
众人贵苟得，欲语羞雷同。
中原有斗争，况在狄与戎。
丈夫四方志，安可辞固穷。
林文节绍圣日记前帖赞
岳珂（宋代）

史本乎公，不厌於复。
重观绍圣以来之记述，初无及于郑雍。
非亲札之具存，虽欲考之而孰从。
如王谊李祉之实迹，遍考史录，
皆无预乎此案之中。郦保姓名，
亦各不同。至于韩忠彦力谏兴狱，
直乞陛下且与含容。安寿面析章惇，
以为乡风。此皆系其人之大节，
而金匮之汗青，皆泯泯于二人之忠。
凡此帖纸之所具，以同时附会白帖子之人，
犹能秉直以写其衷。抑可以见人心之是非，
本无所蔽蒙也。然于此时，
凡六人者皆有所抗论，独雍首尾噤然若不预者。
佩玉端委，接武夔龙，
又何其无一言之献替，广于四总耶。
迎合于始，循默于终，
而迄不免于党籍之归，此枉道事人之所以不胜於直躬也。
鼓泽新县靖节祠
王奕（元代）

已曾采石酹诗仙，又拜书岩荐菊泉。
京口火头才负乘，柴桑处士便归田。
驰驱名并诸公驾，尸祝谁碑百世贤。
近代从容人死义，后先二尹合俱传。
早雪
汪炎昶（宋代）

起晚寒犹力，衣棱刮肉铦。吟豪须火逼，汲瓮被冰粘。

犬卧贪依灶，乌窥欲下檐。遥峰惊变状，琢玉闯疏帘。
守太和
徐似道（宋代）

我本田家子，驱来作长官。
政虽无小异，民却自相安。
静或焚香坐，閒因展画看。
庸人扰之耳，只道太和难。
偈颂一百六十九首 其七十五
释智朋（宋代）

头顶天，脚踏地。闻鼓声上来，减多少意气。他杀不如自杀，参他不如参己。

森罗万像，是汝诸人知识。森罗万像，是汝诸人自己。

堪笑嵩山破灶堕，既是泥土合成，又要破也堕也。
本老昔住此庵今出世再过山次日出诸偈颂乃和之
释慧空（宋代）

舀溪长柄向来杓，瑞世优昙今日花。到我住庵无此瑞，只将溪水煮山茶。
临江仙·幻化有人权积聚
山主（元代）

幻化有人权积聚，缘生性本元无。飘飘身似画檐蛛。悬丝一命，万巧到头虚。妄执情云迷觉路，兴衰往复还殊。风灯石火电光郐。谩劳狂计，
送章生东归
欧阳修（宋代）

穷山荒僻人罕顾，子以一身千里来。
问子之勤何所欲，自惭报子无琼瑰。
非徒多难学久废，世事渐懒由心衰。
吴兴先生富道德，侁侁弟子皆贤材。
乡闾礼让已成俗，余风渐被来江淮。
子年方少力可勉，往与夫子为颜回。
新正二首 其二
张耒（宋代）

柯山老人尽日闲，暖依薪炭不出山。阑风伏雨莫收拾，不念厚土何时乾。
暮冬阌乡遇萧霸赴任
田锡（宋代）

岭外路遥君赴任，陕西年尽我归家。长亭际会情无限，一夕分飞恨又赊。

夜话无灯松火继，晓行乘月乱山斜。七千里驿谁相伴，雪里寒梅正放花。
满江红 钓台
方有开（宋代）

跳出红尘，都不顾、是非荣辱。垂钓处、月明风细，水清山绿。

七里滩头帆落尽，长山泷口潮回速。问有谁、特为上钩来，刘文叔。

貂蝉贵，无人续。金带重，难拘束。这白麻黄纸，岂曾经目。

昨夜客星侵帝座，且容伸脚加君腹。问高风、今古有谁同，先生独。
家书
宋伯仁（宋代）

未得还乡泪欲珠，一书封了又踌躇。
家人会得征夫电，门外西风即是书。
邓东园七十
罗洪先（明代）

邓君少壮常相见，老鹤为形瓜削面。今年七十过我庐，颜色无殊在江县。

欲识君家方术奇，请将往事为君披。忆昔金氛盛燕云，汴京移跸临安军。

凤舸霄奔南浦日，帷宫晓驻章江滨。君家籍属内供奉，翰林药局头衔重。

帝子王孙呼大夫，侯门主第争迎送。自从流落向天涯，聚散浮云那可期。

攀号半遂鼎湖驭，备物犹存大内仪。风尘澒洞异朝夕，銮车綵仗行尘隔。

扈从俱如陌上蓬，旅情谁问江南客。土风怜幼似咸阳，从此人间传秘方。

岁久子孙能结社，名驰州郡得升堂。纷纷湖马南仍北，潢水钱塘惨无色。

四百年来几劫灰，旧恩新怨殊乡国。不见匡山南海头，飓风一夜失龙舟。

群僚尽作波臣去，百技空为精卫游。至今安有如君者，东园开席青山下。

薰风南来可奈何，劝君持杯听我歌。
积雨二首
苏辙（宋代）

山雨无时歇，江波上岸流。
泥深未免出，桥断更堪忧。
房浅邻糟瓮，宵寒揽絮裘。
朝来势未已，归路恐操舟。
微阳力尚浅，未解破重阴。
云气山川满，江流日夜深。
冻牙生滞穗，余润及重衾。
泥泞沉车毂，农输绝苦心。
蝶恋花（置酒别公度座间探题得梅）

舒亶（宋代）

雪后江城红日晚。暖入香梢，渐觉玲珑满。仿佛临风妆半面。冰帘斜卷谁庭院。

折向樽前君细看。便是江南，寄我人还远。手把此枝多少怨。小楼横笛吹肠断。
田家杂诗 其三
戴鉴（清代）

北风吹寒林，田庐夜熏鼠。瓮牖镫火红，团栾聚儿妇。

老翁调幼孙，蹲鸱半宵煮。人间无欢场，即此是乐土。

东城有达官，簿书日劳苦。到老不归田，何异在网罟。
秋行
徐玑（宋代）

戛戛秋蝉响似筝，听蝉闲傍柳边行。
小溪清水平如镜，一叶飞来浪细生。
偈颂一百四十一首
释师范（宋代）

半真半假千家货，非实非虚百宝囊。
尽底打开都见了，有谁合火共分赃。
如梦令·门外雪花飘洒
许有壬（元代）

门外雪花飘洒。坐上乌丝方写。秋露白泠泠，更着玉人亲把。三雅。三雅。取醉莫论多寡。
云山歌
徐侨（宋代）

云山窈兮风微，山径缭兮云依。
兰馨兮晨晞，松樛兮夕晖。
有禽兰摇其间兮不去，飞俛啄兮蔌薇。
昂吟兮绿筠枝，春与鼯腾兮秋莺与啼。
希鸾鹄兮志亦几，绝樊弋兮随所栖。
空碧临临兮山四围，泉咽咽兮流以时。
宁易地兮颍若箕，与世相忘兮幽人期。
山虽高兮步坦夷，云虽深兮光陆离。
胸洞洞兮陶然以怡，祗天命兮安厥宜。
庵中独居感怀
陆游（宋代）

无钱溪女亦留鱼，有雨东家每借驴。
藜粥数匙晨压药，松肪一碗夜观书。
黄紬被暖闲无厌，白布衫长乐有余。
南陌东阡春事动，放翁作计未全疏。
蓦山溪·小桥流水
辛弃疾（宋代）

小桥流水，欲下前溪去。唤取故人来，伴先生、风烟杖屦。行穿窈人，时历小崎岖，斜带水，半遮山，翠竹栽成路。一尊遐想，剩有渊明趣。山上有停云，看山下、濛濛细雨。野花啼鸟，不肯入诗来，还一似，笑翁诗，句没安排处。
客舍月下对酒，醉后寄毕四耀
独孤及（唐代）

乡路风雪深，生事忧患迫。天长波澜广，高举无六翮。

独立寒夜移，幽境思弥积。霜月照胆净，银河入檐白。

沽酒聊自劳，开樽坐檐隙。主人奏丝桐，能使高兴剧。

清机暂无累，献酢更络绎。慷慨葛天歌，愔愔广陵陌。

既醉万事遗，耳热心亦适。视身兀如泥，瞪目傲今昔。

故人间城阙，音信两脉脉。别时前盟在，寸景莫自掷。

心与白日斗，十无一满百。寓形薪火内，甘作天地客。

与物无亲疏，斗酒胜竹帛。何必用自苦，将贻古贤责。
送范少约二首
项安世（宋代）

天地为一家，万人生其中。
父母甚爱之，产智牧其蒙。
虽蒙亦君子，一一关天胸。
所以圣贤心，相傅极哀恫。
昼夜当竞竞，明命敢不龚。
此意一以忘，万命为牢饔。
谁能指斯路，邹鲁两衰公。
偈颂十五首 其八
释法薰（宋代）

保福借水献花，这僧白日迷路。南山门下，总是粗心底。

只是不敢说著，小慈妨大慈。
观文殿学士赵公挽词
楼钥（宋代）

听履领簪缨，忠言彻帝庭。
公方扶日月，我亦寄雷霆。
忧世形词色，卧家存典型。
灵光更陈迹，楚些不堪听。
西江月
萧廷之（宋代）

鼎器法天象地，坎离运用无差。夫妻相会入黄家。共说无生妙话。

雨意云情了当，领头驾动河车。搬归顶上结三花。牢闭玉关金锁。
以所携剑赠容甫
黄景仁（清代）

匣中鱼鳞淬秋水，十年仗之走江海。
尘封锈涩未摩挲，一道练光飞不起。
相逢市上同悲吟，今将拂衣归故林。
知君怜我重肝胆，赠此一片荆轲心。
病中有感四首
岳珂（宋代）

积病渐成衰，情知老见欺。
眵昏先掩卷，肩竦不关诗。
行圃须人助，登楼怯步迟。
经年早知倦，况复隔年时。
南乡子
赵长卿（宋代）

月转水晶盘。楼上初闻一鼓残。又是去年天气好，栏干。风动梅梢玉斗寒。

无奈壮情阑。对酒如何欲强欢。谁道破愁须仗酒，君看。酒到愁多破亦难。
小重山 其一 金陵怀古
尤侗（清代）

依旧青山绕建康。南朝佳丽地、草茫茫。景阳脂井冷银床。

秦淮月，犹照故宫墙。

吊古石头冈。大江流日夜、几兴亡。鸡笼鼠雀满祠堂。

君莫问，策蹇下斜阳。
江南好 本意
张友书（清代）

江南好，早韭荐初春。竹外轻雷抽嫩笋，江头春水上河豚。

风味总宜人。
句
释惠崇（宋代）

马渡冰河阔，雕盘喷日高。
与刘德明祝济之胡子宽晚步偶成
朱熹（宋代）

雨罢寒逾劲，霜威正凛然。不知荒径湿，行到野桥边。

旷望情何极，徘徊意莫传。清波涵众影，日落暗晴川。
游长宁公主流杯池二十五首 其十
上官婉儿（唐代）

沁水田园先自多，齐城楼观更无过。倩语张骞莫辛苦，人今从此识天河。
初游醉翁亭次韩太卿庭方韵
潘希曾（明代）

久忆环滁胜，登临忽此亭。席分溪石润，酒带酿泉馨。

院静禽时语，松深露昼零。古人那可作，聊诵壁间铭。
施经偈
冯楫（宋代）

我赋耽痂癖，有财贮空虚。不作子孙计，不为车马速。

不充玩好用，不买声色娱。置锥无南亩，片瓦无屋庐。

所得月俸给，唯将赎梵书。万里遣迎介，崎岖涉长途。

奉安大刹中，开示诸迷徒。庶几披阅者，咸得入无馀。

古佛为半偈，尚乃舍生躯。我今以财施，痛楚不侵肤。

以我较古佛，苦乐万倍殊。所以不惜财，非是禀性愚。

借问借财人，终日较锱铢。无常忽地到，宁免生死无。
有所思
卢仝（唐代）

当时我醉美人家，美人颜色娇如花。
今日美人弃我去，青楼珠箔天之涯。
天涯娟娟姮娥月，三五二八盈又缺。
翠眉蝉鬓生别离，一望不见心断绝。
心断绝，几千里？
梦中醉卧巫山云，觉来泪滴湘江水。
湘江两岸花木深，美人不见愁人心。
含愁更奏绿绮琴，调高弦绝无知音。
美人兮美人，不知为暮雨兮为朝云。
相思一夜梅花发，忽到窗前疑是君。
送周德涵
陈恭尹（清代）

便作天涯别，重逢未可期。快闻经世论，兼读过庭诗。

骐骥宜千里，鹪鹩且一枝。野人头已白，不复问当时。
望江楼
周应合（宋代）

澄江如练正高秋，一笛吹秋上此楼。
有客乘风来纵酒，长歌远送下滩舟。
阮郎归·湘天风雨破寒初
秦观（宋代）

湘天风雨破寒初。深沉庭院虚。丽谯吹罢小单于。迢迢清夜徂。
丽梦断，旅魂孤。峥嵘岁又除。衡阳犹有雁传书。郴阳和雁无。
摸鱼儿十五首 其十三
蒋士铨（清代）

放先生鸾台凤阁，如何梦绕烟水。九峰三泖空濛极，移人辋川图里。

还细指、看一桁，斜阳网挂鱼虾市。钓丝楼底，怕阑外沙崩，槛边湍落，鸥鹭暗惊起。

苍茫外，何处汀唇沙觜。轻帆叶叶如驶。谁欤管领湖山者，让与芦中穷士。

君莫拟、浑不放，大鱼东海扬鬐尾。御沟波渳，且斫脍蓬池，钓鳌瀛岛，岂必食河鲤。
至宿闻陆昭中病痁
赵鼎（宋代）

伟干亭亭叹辙鳞，弊裘破帽厌京尘。一官耻作儿女态，扁舟去卜渔樵邻。

他乡未办饘粥计，何物更能寒热人。努力扶持饱吃饭，秋风江上正鲈莼。
依韵和机宜陈荐请游城北池馆二首 其二
韩琦（宋代）

去岁饥流待抚循，日忧疲瘵苦伤神。细民沟壑方援手，别馆莺花任送春。

举目山河生壮气，经时台榭极芳尘。秋来幸有丰年兆，还作偷安乐事人。
宿坡书事
黄彦平（宋代）

决决沙泉取次流，小堤闲贮一奁秋。
莫将霞鹜飞飞影，认作兰成万斛愁。
张几仲被 其七
苏过（宋代）

三士从公归，浩然志已谐。嗟余哭穷途，命也与时乖。

落日惨关树，凄风生庭槐。杖藜空徙倚，抱此难吐怀。
隐将峡口占二绝 其一
陈文蔚（宋代）

小似武夷深更幽，地盘九曲一溪流。诛茆结屋虽成左，赢得青山自在游。
满江红·一枕馀醒
元好问（金朝）

一枕馀醒，厌厌共、相思无力。人语定、小窗风雨，暮寒岑寂。绣被语欢香未减，锦书封泪红犹湿。问寸肠、能著几多愁，朝还夕。春草远，春江碧。云暗澹，花狼藉。更柳绵闲?，柳丝谁织。入梦终疑神女赋，写情除有文星笔。恨伯劳、东去燕西归，空相忆。
感春三首
张耒（宋代）

我昨西来到昌谷，主人致酒留我宿。
坐中少年美如玉，高歌清我春夜促。
还家病酒对残春，东风落花吹满屋。
出无与语归闭门，安得万里驰吾足。
点绛唇
杨无咎（宋代）

瓦枕藤床，道人劝饮鸡苏水。清虽无比。何似今宵意。

红袖传持，别是般情味。歌筵起。绛纱影里。应有吟鞭坠。
闻蟋蟀有感
蒲寿宬（宋代）

煎煎促谁织，机杼咽空林。
何处露藂下，入人秋思深。
清灯一线泪，孤枕百年心。
此意知谁会，悠然太古音。
六和塔
阿林保（清代）

拾级凌高顶，危栏未敢扶。山从朝日出，云到大江无。

地势随吴转，涛声向海趋。沧桑经几变，千古此浮图。
萤
王镃（宋代）

竹风吹动草根尘，熠熠高底自照身。
每夜囊盛光到晓，书斋送舆少灯人。
夏夜
释云岫（宋代）

夏夜追凉月满庭，谢家池上旧山青。
自惭无物堪酬对，只把禅心伴月明。
河湟书事二首 其一
马祖常（元代）

阴山铁骑角弓长，閒日原头射白狼。青海无波春雁下，草生碛里见牛羊。